Gaston Baty
Store norske leksikon,Kunst og estetikk,Film, TV og teater,Teater,Internasjonal scene- og teaterhistorie
Gaston Baty var en fransk sceneinstruktør og dramatiker som hadde stor påvirkning på det franske teatret på 1920- og 1930-tallet. Baty var inspirert av både russisk og tysk teater, og spesielt den tyske scenografen Fritz Erler. I tråd med en tendens i europeisk teater på denne tiden ønsket Baty å skape et ikke-naturalistisk scenedesign og bryte ned skillet mellom scene og sal.
Som leder av avantgardescenene Studio Champs-Elysées og Théâtre Montparnasse var han en av banebryterne for det moderne kunstneriske teater i Paris. Blant hans svært mange iscenesettelser kan nevnes Maya av Simon Gatillon, Les Ratés av Henri-René Lenormand, Faust av Johann Wolfgang von Goethe, Raskolnikov av Fjodor Dostojevskij, og, som gjest ved Théâtre Français, Lysestaken av Alfred de Musset.Etter andre verdenskrig overlot han ledelsen av Théâtre Montparnasse til skuespilleren Marguerite Jamois, som han hadde samarbeidet med i en årrekke. Les mer i Store norske leksikon teater i Frankrike teater i Russland teater